Адыгеим икъушъхьэхэр дахэх — Адыгэ макъ\nАдыгеим икъушъхьэхэр дахэх\nРедактор 28.09.2020 28.09.2020 КУЛЬТУРЭР, КЪЭБАРЫКlЭХЭР\nАдыгеим икъушъхьэхэм афэгъэхьыгъэ къэгъэлъэ­гъо­нэу республикэм щыкIуагъэм Къыблэ шъолъы­рым, Темыр Кавказым, Москва ясурэтышIхэр хэлэжьагъэх.\nРеспубликэм культурэмкIэ и Министерствэ, Адыгеим культурэмкIэ и Министерствэ исурэт къэгъэлъэгъуапIэ Iофтхьабзэр зэхащагъ.\nАдыгэ Республикэм икъэра­лыгъо программэу культурэм хэхъоныгъэхэр ышIынхэм къыхиубытэрэ Iофыгъохэр щыIэныгъэм щыпхыращых. Адыгеим икъушъхьэхэм яхьылIэгъэ къэ­гъэлъэгъоныр Адыгеим икъэралыгъо гъэпсыкIэ илъэси 100 зэрэхъурэм фэгъэхьыгъ.\nТыкъызэуцухьэрэ дунаим идэхагъэ тхакIохэм сыд фэдизырэ къыраIотыкIыгъэми, ягупшы­сэхэр жъы хъухэрэп. СурэтышIхэр тхакIохэм янэкъокъухэу къа­тIорэп, ау яIофшIагъэ уеплъы зыхъукIэ, зэгъэпшэнхэр пшIыхэ пшIоигъоу ухэщэтыкIы.\nМыекъопэ районым ит къу­шъхьэхэм яплъыхэзэ, сурэтхэр ашIыгъэх. Гъозэрыплъэ, Лэгъо­-Накъэ, зекIо-зыгъэпсэфыпIэу «Ошъутенэм», нэмыкIхэм сурэтышIхэр ащыIагъэх. «Пленэр» зыфиIорэ шIыкIэм тетэу тыкъэзыуцухьэрэ дунаим щыщ чIыпIэхэр сурэтышIхэм яIэпэIэсэ­ныгъэкIэ къагъэлъэгъуагъэх.\nСурэт къэгъэлъэгъуапIэу Мые­къуапэ дэтым щыкIогъэ зэхахьэр Адыгэ Республикэм исурэтышIхэм я Союз итхьаматэу Елена Абакумовам пэублэ гущыIэкIэ къызэIуихыгъ. Краснодар краим, Къэрэщэе-Щэрджэсым, Адыгеим, нэмыкIхэм ясурэтышIхэр Мыекъопэ районым щыкIогъэ Iофтхьабзэм чанэу зэрэхэлэжьагъэхэр, ягуетныгъэкIэ щысэшIу къызэрагъэлъэгъуагъэр Е. Абакумовам къыIуагъ, къэгъэлъэ­гъоным изэхэщакIохэм зэрафэразэр къыхигъэщыгъ.\nАдыгэ Республикэм культу­рэмкIэ иминистрэ игуадзэу, Уры­сыем, Адыгеим, Ингушетием культурэмкIэ язаслуженнэ IофышIэу ШъэуапцIэкъо Аминэт зэхахьэм къыщиIуагъ къэгъэлъэ­гъоным лIэужхэр зэрэзэфищэ­хэрэр.\n— СурэтышIхэм нэкIубгъохэр кIэу искусствэм къыщы­зэIуахых, яIэпэIэсэныгъэ тегъэгушIо, — хигъэунэфыкIыгъ А. ШъэуапцIэ­къом.\nСурэтышIхэм яIофшIэнэу Мые­къопэ районым щыкIуагъэм пэщэныгъэ дызэрихьагъ Адыгэ Республикэм куль­турэмкIэ и Министерствэ иотдел ипащэу, Адыгеим культу­рэмкIэ изаслуженнэ IофышIэу Шэуджэн Бэлэ.\n— Сурэт да­хэхэр шъушIыгъэх, щыIэныгъэр зэрэшъулъэ­гъурэ шIыкIэр искусствэм къыщы­жъугъэлъэгъуагъ. Шъолъырхэм къа­рыкIыгъэхэм тафэраз. Ядэжьхэм агъэзэжьмэ, Адыгеим щалъэгъугъэр искус­ст­вэр зышIогъэшIэгъонхэм, яныб­­джэ­гъухэм къафаIотэжьы тшIои­гъу, — къы­Iуагъ Шэуджэн Бэлэ.\nСурэт къэгъэлъэгъуапIэм ­ипа­­щэу, культу­рэм щыцIэрыIоу Бырсыр Абдулахь псэ зыпыт зэIукIэгъу­хэм мэ­хьэнэ ин аритыгъ. СурэтышIхэм яшIэныгъэ хагъэхъо­нымкIэ къэгъэлъэгъоныр зыгъэсапIэ афэхъугъэу ылъы­тагъ.\nСурэтышIхэу Дугъ Айтэч, Шыко Лейлэ, Сергей Шульгиныр, нэмыкIхэри зэхахьэм къыщыгущы­Iагъэх.\n— Адыгеим икъушъхьэхэр дахэх, сурэтхэри дахэ хъугъэх, культурэмкIэ Министерствэм «тхьашъуегъэпсэу» есIожьы сшIоигъу, — игупшысэхэм тащигъэгъозагъ Къэрэщэе-Щэрджэсым къикIыгъэ пшъашъэу Шыко Лейлэ. — Тыкъырагъэблагъэмэ, си­гуапэу джыри Адыгеим сы­къэкIощт.\nЗэлъашIэрэ археологэу Тэу Аслъан, Дунэе Адыгэ Хасэм хэтэу МэщфэшIу Нэдждэт, сурэтышI цIэрыIохэу Эдуард Овчаренкэм, Хъуажъ Рэмэзан, нэ­мыкIхэм къэгъэлъэгъоныр ашIогъэшIэгъонэу къэбархэр къаIо­тагъэх.\nСурэтышIхэм шъо зэфэшъхьаф­хэр зэрагъэфедэхэрэм Э. Овчаренкэр лъыплъагъ. Хъуажъ Рэ­мэзан анахьэу къыхигъэщыгъэр къушъхьэхэм жьыр къащэзэ, псэ зыпыт чъыгхэм ятеплъэ сурэтышIхэм IупкIэу къагъэлъэгъон зэралъэкIыгъэр ары.\nКъушъхьэм удэкIоеным фэшI ныбджэгъу шъыпкъэхэр уигъу­сэнхэ зэрэфаери сурэтышIхэм язэфэхьысыжьхэм къащыхагъэщыгъ.\nАдыгэ Республикэм искусст­вэхэмкIэ иколледж иеджакIо-\nхэр ашIогъэшIэгъонэу къэгъэ­лъэгъоным еплъыгъэх, сурэтышI­хэм гущыIэгъу афэхъугъэх.\nТикъушъхьэхэм ятеплъэ, щы­Iэныгъэм чIыпIэу щыряIэм афэгъэхьыгъэ сурэтхэр лъэгъупхъэх, тарихъым шIукIэ къыхэнэжьыщтых. Ащ фэдэ Iофтхьабзэхэр зэхэщакIохэм лъагъэкIотэнхэу афэтэIо.\nПредыдущая 3925 kişide tesbit edildi\nСледущая ЯIэпэIэсэныгъэ хагъэхъо зэпыт